Diari Oficial de la Generalitat Valenciana


Sumari del DOGV 7316, del 14-07-2014 (2014/6578)

DECRET 109/2014, d'11 de juliol, del Consell, pel qual es crea la Comissió de Seguiment del Posttransvasament Xúquer-Vinalopó.
------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/07/11/109/dof/vci/html**

### Dades del document

Número de DOGV
:   7316

Data del DOGV
:   14-07-2014

Secció del DOGV
:   I. DISPOSICIONS GENERALS

Número del document
:   2014/6578


Data del document
:   11-07-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Descriptors 

:   * Conselleria de Presidència i Agricultura, Pesca, Alimentació i Aigua
    * legislació
    * ordenació hidroagrícola
    * reglament intern
    * ordenació hidràulica

DECRET 109/2014, d'11 de juliol, del Consell, pel qual es crea la Comissió de Seguiment del Posttransvasament Xúquer-Vinalopó. [2014/6578]  
El Pla d'Obres i Actuacions del Vinalopó Mitjà i l'Alacantí establia les obres que era necessari escometre per a poder rebre i distribuir adequadament les aigües provinents del transvasament Xúquer-Vinalopó en les mencionades comarques. Estes obres eren prioritàries, ja que sense estes l'aigua transvasada no podia arribar als usuaris finals. Com a conseqüència d'això, al setembre de 2008, la conselleria de Medi Ambient, Aigua, Urbanisme i Habitatge, com a òrgan competent en matèria de regadius, va adjudicar el contracte de les obres «Infraestructura hidràulica per al posttransvasament Xúquer-Vinalopó. Ramal marge dret», amb un cost final de 49.292.161,47 euros. Les obres van finalitzar al juny de 2011, segons l'acta de recepció, i van consistir bàsicament en la instal·lació de 32,4 km de canonades de distints diàmetres i la construcció d'un embassament de 500.000 m³ (embassament Conseller García Antón).  
D'altra banda, en 2001 s'havien adjudicat les obres de l'embassament regulador de reg El Toscar, a Monòver, amb capacitat per a 960.000 m³. L'embassament, construït per a donar servici a les entitats de reg del Vinalopó Mitjà, és un clar element regulador que s'ha d'integrar en la infraestructura hidràulica del posttransvasament.  
La Direcció General de l'Aigua, de conformitat amb el que establix el Decret 89/2014, de 13 de juny, del Consell, pel qual es va aprovar el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua, assumix competències en matèria de planificació, gestió i protecció de recursos hídrics, projectes d'infraestructures hidràuliques de regadiu a la Comunitat Valenciana, construcció i explotació d'infraestructures hidràuliques, i havent finalitzat les obres del posttransvasament Xúquer-Vinalopó, es disposa a autoritzar-ne l'ús als beneficiaris d'estes.  
La normativa vigent, fonamentalment l'article 37 de la Llei 8/2002, de 5 de desembre, de la Generalitat, d'Ordenació i Modernització de les Estructures Agràries de la Comunitat Valenciana, obliga a entregar les obres als seus destinataris i, en el cas que no es puga realitzar esta entrega, a autoritzar-ne l'ús (art. 1 del Reial Decret 1761/1977, de 17 de juny, sobre entrega i conservació d'obres i béns de l'Institut Nacional de Reforma i Desenrotllament Agrari).  
És per això que, a fi de fer partícip la societat civil en la gestió d'este posttransvasament, fins que no s'hagen entregat definitivament les obres, es requerix l'aprovació d'este decret per a regular l'estructura i funcions d'un òrgan col·legiat en què s'integren tant la Generalitat, a través de la Direcció General de l'Aigua, com la Junta Central d'Usuaris del Vinalopó, Alacantí i Consorci d'Aigües de la Marina Baixa, com a òrgan competent per a distribuir els cabals procedents de la transferència Xúquer-Vinalopó, així com les principals comunitats que la integren.  
  
Per tot això, a proposta del conseller de Presidència i Agricultura, Pesca, Alimentació i Aigua i amb la deliberació prèvia del Consell, en la reunió del dia 11 de juliol de 2014,  
  
  
DECRETE  
  
Article 1. Creació de la Comissió  
Es crea la Comissió de Seguiment del Posttransvasament Xúquer-Vinalopó, adscrita a la Direcció General de l'Aigua, de la Conselleria de Presidència i Agricultura, Pesca, Alimentació i Aigua.  
  
Article 2. Naturalesa  
La Comissió es configura com a òrgan col·legiat de caràcter coordinador, consultiu i deliberant en les matèries sobre la gestió i seguiment de les accions necessàries per a dur a terme el posttransvasament Xúquer- Vinalopó.  
  
  
Article 3. Funcions  
Per al compliment de les seues comeses, la Comissió realitzarà les funcions següents:  
1. Participar en la coordinació de les accions en relació amb el posttransvasament.  
2. Estudiar les accions directes que ha de realitzar la Generalitat en relació amb el posttrasvasament i informar-ne.  
3. Coordinar i impulsar totes les accions que siguen necessàries per al bon funcionament del posttransvasament.  
  
Article 4. Composició  
La Comissió estarà constituïda pels membres següents:  
1. Presidència: la persona titular de la direcció general competent en matèria d'aigua, o persona en qui esta delegue. Actuarà com a suplent de la presidència la persona titular de la subdirecció general competent en matèria d'aigua.  
2. Vocals:  
a) Tres representants nomenats per la Junta Central d'Usuaris del Vinalopó, Alacantí i Consorci d'Aigües de la Marina Baixa, entre els quals haurà de figurar un representant legal d'una entitat de la comarca de l'Alt Vinalopó i un altre d'una entitat del Vinalopó Mitjà-l'Alacantí.  
b) La persona titular de la direcció del servici competent en matèria d'infraestructures hidràuliques de regadiu. Actuarà com a suplent un o una cap de secció del mateix servici.  
c) La persona titular de la direcció del servici competent en matèria planificació de recursos hidràulics. Actuarà com a suplent un o una cap de secció del mateix servici.  
3. Secretaria: un funcionari o una funcionària de la direcció general competent en matèria d'aigua.  
  
Article 5. Presa de decisions  
Cada un dels membres de la Comissió actuarà amb veu i amb vot, i és necessària la majoria de vots per a adoptar qualsevol decisió.  
En cas d'empat, decidirà el vot de qualitat de la presidència de la Comissió.  
  
Article 6. Assistència de tercers  
Als efectes consultius, podran ser convocats a les reunions de la Comissió altres càrrecs de la Generalitat o d'altres administracions, així com persones de reconeguda competència professional o científica, quan així ho requerisca la naturalesa dels assumptes a tractar, que participaran amb veu però sense vot.  
  
Article 7. Funcionament  
Per al millor compliment de les seues funcions, la Comissió podrà sol·licitar a qualsevol entitat o persona pública o privada la informació necessària per al compliment de les seues comeses.  
Per a l'estudi d'aspectes concrets, dins de les funcions de la Comissió, podran crear-se comissions tècniques o grups de treball.  
  
Article 8. Secretaria  
La Secretaria de la Comissió actuarà com a òrgan i suport administratiu permanent d'esta.  
  
Article 9. Sessions  
El règim de constitució, convocatòria, adopció d'acords i, en general, de funcionament de la Comissió s'ajustarà a les normes sobre òrgans col·legiats establides en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 10. Convocatòries  
La Comissió es reunirà, almenys, una vegada cada tres mesos en sessió ordinària i, amb caràcter extraordinari, tantes vegades com siga necessari, per iniciativa pròpia o a instància d'un terç dels seus components.  
  
Article 11. Extinció  
La Comissió de Seguiment s'extingirà automàticament en el moment en què se subscriga l'acta pel qual siguen entregades les obres del posttransvasament Xúquer-Vinalopó de manera definitiva als seus destinataris.  
DISPOSICIÓ ADDICIONAL  
  
Única. Incidència pressupostària  
L'aplicació i el desplegament posterior d'este decret no podrà tindre cap incidència en la dotació tots i cada un dels capítols de gasto assignats a la conselleria competent en matèria d'aigua, i, en tot cas, hauran de ser atesos amb els seus mitjans personals i materials.  
  
  
DISPOSICIONS FINALS  
  
Primera. Desplegament reglamentari  
Es faculta a la persona titular de la conselleria competent en matèria d'aigua per a dictar totes les disposicions que siguen necessàries per al desplegament i execució d'este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 11 de juliol de 2014  
  
El president de la Generalitat,  
ALBERTO FABRA PART  
  
El conseller de Presidència i Agricultura,   
Pesca, Alimentació i Aigua,  
JOSÉ CÍSCAR BOLUFER


Còpia Permalink ELI